Hainewalde (scu/SN). Pod hesłom „Přińdź twoje kralestwo“ schadźowachu so serbske ewangelske swójby na zhromadny kónc tydźenja w Hainewaldźe w Žitawskich horinach. Organizowany wot Serbskeho ewangelskeho towarstwa wobdźěli so dohromady 41 wěriwych, z toho 19 dorosćenych a 22 dźěći z Łužicy, Drježdźan a Badensko-Württembergskeje. Wot štwórtka wječora do njedźele připołdnja mějachu wobdźělnicy wotměnjawy a zajimawy program. Při najrjeńšim wjedrje rozmyslowachu wo wěrje, hajachu ze spěwom a z hrami serbsku zhromadnosć a zeznachu wokolinu.
szl_Latn